text: РЕГЛАМЕНТ (ЕС) № 1161/2014 НА КОМИСИЯТА
  от 30 октомври 2014 година
  за адаптиране към техническия напредък на Регламент (ЕИО) № 3821/85 на Съвета относно контролните уреди за регистриране на данните за движението при автомобилен транспорт
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕИО) № 3821/85 на Съвета от 20 декември 1985 г. относно контролните уреди за регистриране на данните за движението при автомобилен транспорт (1), и по-специално член 17 от него,
  като има предвид, че:
  (1)
  Приложение I(Б) към Регламент (ЕИО) № 3821/85 относно контролните уреди за регистриране на данните за движението при автомобилен транспорт определя техническите изисквания за производството, изпитването, монтирането и проверката на цифровите тахографи.
  (2)
  С Регламент (ЕО) № 68/2009 на Комисията (2) като временно решение до 31 декември 2013 г. се въвежда адаптор, който прави възможно монтирането на тахографи в съответствие с изискванията на приложение I(Б) към Регламент (ЕИО) № 3821/85 в превозни средства от тип Ml и тип N1.
  (3)
  Регламент (ЕИО) № 3821/85 бе заменен с Регламент (ЕС) № 165/2014 на Европейския парламент и на Съвета (3) относно записващото оборудване в автомобилния транспорт, по който законодателната процедура приключи на 15 януари 2014 г.
  (4)
  В съображение 5 от Регламент (ЕС) № 165/2014 се предвижда Комисията да обмисли удължаването на срока на валидност на адаптера за превозни средства от категории Ml и N1 до 2015 г. и ще разгледа допълнително възможността за дългосрочно решение за превозните средства от категории Ml и N1 преди 2015 г.
  (5)
  В съобщението на Комисията до Европейския парламент, Съвета, Европейския икономически и социален комитет и Комитета на регионите, озаглавено „Дигитален тахограф: Пътна карта за бъдещи дейности“ (4), което придружаваше предложението за Регламент (ЕС) № 165/2014, бе предвиден срок от 2 години за подготвянето и приемането на приложения и допълнения след приемането на Регламент (ЕС) № 165/2014.
  (6)
  В техническите спецификации към Регламент (ЕС) № 165/2014 трябва да се посочи постоянно решение по отношение на адаптера. В резултат на прилагането на принципа на оправданите правни очаквания периодът, през който е възможно използването на адаптери в превозни средства от тип Ml и тип N1, следва да бъде удължен поне до приемането на тези технически приложения и допълнения.
  (7)
  Като се има предвид, че срокът на действие на изискване 172 изтече на 31 декември 2013 г., удължаването на срока на действие на решението с адаптер следва да стане със задна дата, считано от горепосочената дата.
  (8)
  Мерките, предвидени в настоящия регламент, са в съответствие със становището на комитета, създаден съгласно член 18 от Регламент (ЕИО) № 3821/85,
  ПРИЕ НАСТОЯЩИЯ РЕГЛАМЕНТ:
  Член 1
  Приложение I(Б) към Регламент (ЕИО) № 3821/85 на Съвета се изменя, както следва:
  В част I „Определения“, буква сс), първо тире датата „31 декември 2013 г.“ се заменя с „31 декември 2015 г.“
  Член 2
  Настоящият регламент влиза в сила в деня след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 30 октомври 2014 година.